Μητροπολίτης Μπουένος Άιρες Ιωσήφ

Ο Μητροπολίτης Ιωσήφ (κατά κόσμον Λεάνδρο Μπος, Κόρδοβα, 1976) είναι Αργεντίνος θεολόγος, πανεπιστημιακός και ιεράρχης του Οικουμενικού Πατριαρχείου, ο οποίος διατελεί Μητροπολίτης Μπουένος Άιρες από το 2019.

 Βιογραφικά στοιχεία 
Ο κατά κόσμον Λεάνδρο Μπος (Leandro Bosch) γεννήθηκε στην Κόρδοβα της Αργεντινής το 1976. Το 1994 ολοκλήρωσε τις εγκύκλιες σπουδές του στο Ορθόδοξο Κολλέγιο του Αγίου Γεωργίου στην Κόρδοβα. Το 1995 μετακόμισε στη Συρία, όπου παρακολούθησε πρόγραμμα ιερατικών σπουδών στην Ιερά Μονή Αγίου Γεωργίου του Χειμάρρου και ακολούθως στην Θεολογική Σχολή Αγίου Ιωάννου του Δαμασκηνού στο Πανεπιστήμιο Μπαλαμάντ. Σπούδασε θεολογία στην Θεολογική Σχολή του Αριστοτελείου Πανεπιστημίου Θεσσαλονίκης με υποτροφία του Οικουμενικού Πατριαρχείου, από όπου αποφοίτησε αριστούχος το 2002.

Χειροτονήθηκε διάκονος το 1997 από τον Μητροπολίτη Σασίμων Γεννάδιο, στον Πατριαρχικό Ιερό Ναό Αγίου Γεωργίου στο Φανάρι. Πρεσβύτερος χειροτονήθηκε το 2000 από τον Μητροπολίτη Μπουένος Άιρες Γεννάδιο. Το 2000 τοποθετήθηκε από τον Μητροπολίτη Γερμανίας Αυγουστίνο προϊστάμενος του Ιερού Ναού Αγίου Ιωάννου του Θεολόγου στο Φράιμπουργκ. Το 2002 μετέβη στην Ρώμη, όπου συνέχισε τις σπουδές του στην θεολογία στο Ποντιφικό Καθολικό Πανεπιστήμιο Αγίου Θωμά Ακινάτου, από το οποίο αποφοίτησε αριστούχος το 2003. Το 2004 έλαβε αριστούχος το μεταπτυχιακό δίπλωμα Ποιμαντικής και Πνευματικής Καθολικής Θεολογίας από το Ποντιφικό Καθολικό Πανεπιστήμιο Αγίου Θωμά Ακινάτου. Το 2005 ολοκλήρωσε, αριστεύσας, επιπλέον μεταπτυχιακές σπουδές στο ως άνω Πανεπιστήμιο. Το 2006 έλαβε μεταπτυχιακό δίπλωμα ειδίκευσης από το Τμήμα Ποιμαντικής της Θεολογικής Σχολής του Αριστοτελείου Πανεπιστημίου Θεσσαλονίκης με άριστα.

Το 2006, με απόφαση του Οικουμενικού Πατριάρχου Βαρθολομαίου, μετέβη στην Αργεντινή. Το 2007 χειροθετήθηκε αρχιμανδρίτης και τοποθετήθηκε προϊστάμενος του Καθεδρικού Ναού Αγίου Γεωργίου Σαντιάγο και διορίσθηκε Αρχιερατικός Επίτροπος Χιλής. Το 2008 διορίσθηκε προϊστάμενος του Ιερού Ναού Αγίου Ιωάννου του Προδρόμου Κόρδοβας και Αρχιερατικός Επίτροπος Κεντρώας και Βορείου Αργεντινής. Το 2010 ανέλαβε Πρωτοσύγκελλος της Ιεράς Μητροπόλεως Μπουένος Άιρες και προϊστάμενος του Καθεδρικού Ναού Κοιμήσεως της Θεοτόκου Μπουένος Άιρες.

Το 2011 υπέβαλε διδακτορική διατριβή στο Καθολικό Πανεπιστήμιο Αγίου Θωμά Ακινάτου-Angelicum, υπό τον τίτλοː «Ἴχνη τοῦ Δαμασκηνοῦ εἰς τὸν Ἀγγελικὸν Διδάσκαλον. Μία ἑρμηνευτικὴ προσέγγισις εἰς τὴν χρῆσιν τῆς θεολογίας τοῦ Ἁγ. Ἰωάννου Δαμασκηνοῦ ἐν τῇ Θεολογικῇ Σούμμᾳ τοῦ Θωμᾶ Ἀκινάτου» και αναγορεύθηκε αριστούχος διδάκτωρ της Καθολικής Θεολογίας. Το 2012 ανακηρύχθηκε αριστούχος διδάκτωρ και του Τμήματος Ποιμαντικής και Κοινωνικής Θεολογίας της Θεολογικής Σχολής του Αριστοτελείου Πανεπιστημίου Θεσσαλονίκης, μετά την παρουσίαση της Διατριβής του με τίτλοː «Τὰ ἀρεοπαγιτικὰ κείμενα εἰς τὸ Α’ μέρος τῆς Θεολογικῆς Σούμμας τοῦ Θωμᾶ Ἀκινάτου».

Στις 31 Μαΐου 2012 εξελέγη παμψηφεί από την Αγία και Ιερά Σύνοδο του Οικουμενικού Πατριαρχείου τιτουλάριος Επίσκοπος Πατάρων, βοηθός της Ιεράς Μητροπόλεως Μπουένος Άιρες. Χειροτονήθηκε στον επισκοπικό βαθμό στις 19 Αυγούστου του ιδίου έτους, στον Καθεδρικό Ναό Κοιμήσεως της Θεοτόκου Μπουένος Άιρες, από τον Μητροπολίτη Μπουένος Άιρες Ταράσιο.

Από το 2013 έως το 2017, μετά από άδεια του τότε Καθολικού Αρχιεπισκόπου Μπουένος Άιρες και μετέπειτα Πάπα Φραγκίσκου, διετέλεσε τακτικός επισκέπτης καθηγητής της Θεολογικής Σχολής του Ποντιφικού Καθολικού Πανεπιστημίου Αργεντινής, στον τομέα Δογματικής. Η ακαδημαϊκή του δραστηριότητα ολοκληρώθηκε στις 20 Σεπτεμβρίου 2019, με την εκπόνηση μεταδιδακτορικής εργασίας με θέμα «Μέθοδος Θεολογίας: Ορθόδοξη και Ρωμαιοκαθολική (Methodologia Scholastica et Palamita Comparata). Μια αναλυτική προσέγγιση για το πώς ο άνθρωπος δύναται να μετέχει χάριτι στο άκτιστο κατά τον Θωμά Ακινάτη και τον Άγ. Γρηγόριο Παλαμά», στο Τμήμα Ποιμαντικής και Κοινωνικής Θεολογίας του Πανεπιστημίου Θεσσαλονίκης.

Στις 29 Νοεμβρίου 2019 εξελέγη από την Αγία και Ιερά Σύνοδο του Οικουμενικού Πατριαρχείου Μητροπολίτης Μπουένος Άιρες. Στις 29 Φεβρουαρίου 2020 ενθρονίστηκε στον Μητροπολιτικό Ναό Κοιμήσεως της Θεοτόκου Μπουένος Άιρες.

 Παραπομπές 

Κατηγορία:Μητροπολίτες του Οικουμενικού Πατριαρχείου